Vryheidsfront Plus | VF Plus waarsku lank reeds oor skole in Gauteng
Tuis | Nuutste nuus | VF Plus waarsku lank reeds oor skole in Gauteng
In daardie stadium was die LUR van onderwys in Gauteng, Panyaza Lesufi, besig om gedragskodes by alle skole op te skort.
Skaars twintig maande later en 'n verslag verskyn vandag in die media wat aandui hoe erg leerlinge in skole handuit ruk. Die VF Plus is bekommerd dat te veel leerlinge reeds in 'n staat van misdaad verval het en dat Suid-Afrika oor 'n kwessie van vyf jaar kan sit met 'n totaal ongedissiplineerde gemeenskap wat geen gevoel of respek vir ander se lewens of eiendom sal hê nie.
Luidens die verslag was 'n totaal van 479 leerlinge betrokke by verskeie misdade soos die besit van onwettige middels en die handeldryf daarin, boelie en kuberboelie, aanranding van onderwysers of personeel, aanranding van leerlinge met die doel om ernstig te beseer, bedrog, besit van gevaarlike wapens, seksuele teistering, diefstal en poging tot moord.
"Die VF Plus plaas die verval van skole reg voor die deur van Lesufi. Dié optrede van leerlinge bevestig opnuut dat hy totaal en al onbevoeg is om as LUR op te tree en dat hy dadelik uit sy pos verwyder moet word," sê Philip van Staden, VF Plus wetgewerlid in Gauteng
Van Staden meen die die verslag is 'n duidelike bewys dat Lesufi se politieke inmenging in skole tot gevolg het dat leerlinge geen respek meer het vir enige reël en regulasies of wet en orde nie.
"Die VF Plus bedank nogtans onderwysers vir die werk wat hul probeer verrig onder die huidige haglike omstandighede in Gautengse skole en ook skole en leerlinge wat wel respek betoon vir reëls en regulasies en dit toepas. Leerlinge en skole wat respek het vir wet en orde sal eendag uitstyg as die verantwoordelike leiers van hierdie land," sê Van Staden.